**FORO ERREGULARRAREN BILERA: OGP KONPROMISOEN PROPOSAMENA**

***GIPUZKOAKO FORU ALDUNDIA – 2018KO EKAINAREN 14A***

|  |  |
| --- | --- |
| **Gai-zerrenda** | 1. Webgunearen proiektua aurkeztea 2. Abiapuntuko konpromisoen proposamena egitea 3. Hurrengo zeregin eta gertaera garrantzitsuak |
| **Iraupena** | 16:00 - 19:00 |

|  |  |  |  |
| --- | --- | --- | --- |
| **ERAKUNDEA** | **TITULARRA** | **ORDEZKOA** | **PRESENTE** |
| Eusko Jaurlaritza | Luis Petrikorena - Gobernu Irekiko zuzendaria | Javier Bikandi - Herritarrak hartzeko eta administrazioa berritzeko eta hobetzeko zuzendaria | BAI |
| Arabako Foru Aldundia | Nekane Zeberio - Ahaldun Nagusiaren Kabineteko zuzendaria | César Rodríguez - Gardentasun eta Partaidetzako teknikaria | BAI |
| Bizkaiko Foru Aldundia | Maitane Leizaola - Behatokiko zuzendari nagusia | Nerea Martiartu - Gobernamendu Onerako eta Gardentasunerako zuzendari nagusia | BAI |
| Gipuzkoako Foru Aldundia | Joseba Muxika - Herritarren partaidetzako zuzendaria | Goizeder Manotas - Modernizazioaren, Zerbitzuen eta Informazioaren Gizarterako Sistemen zuzendaria | BAI |
| Bilboko Udala | Gotzone Zaldunbide - Herritarrentzako arreta, Partaidetza eta Barrutiak Arloko zinegotzi eskuordetua | Amagoia Ibarrondo - Kalitate eta Ebaluazio Kabineteko zuzendaria | BAI |
| Donostiako Udala | Edorta Azpiazu - Lehendakaritzako zuzendaria | Mike Esnal - Lehendakaritza Zuzendaritzari Laguntzeko Unitateko burua  Ibon Ramos bertaratu da | BAI |
| Gasteizko Udala | Vale Tena - Alkatetzako aholkularia | Blanca Guinea - Alkatetzako zuzendari nagusia | BAI |
| Eudel | Roberto Cañon - Eudeleko antolaketako burua |  | EZ |
| Innobasquek | Gotzon Bernaola. - Berrikuntza Publikoko zuzendaria | Goizalde Atxutegi - Proiektuen arduraduna | BAI |
|  | Alberto Ortiz de Zárate | Antxon Gallego | EZ ?? |
| Mestiza elkartea | Ana Molina |  | BAI |
| Osoigo | Eneko Agirre |  | BAI |
| Emakumeen Kontseilua | Arantza Otaolea |  | BAI |
| Euskadiko Gazteriaren Kontseilua | Maialen Olabe - *Burua* | Xuban Zubiria - *Partaidetzako teknikaria* | BAI |
| Sareen Sarea | Mikel Barturen |  | BAI |
| Gasteizko kontzejuak | Miren Fernández de Landa |  | BAI |
| Idazkaritza teknikoa | Koldobike Uriarte - *proiektuaren arduradun teknikoa*  Goizalde Atxutegi - *Innobasque-ko berrikuntza publikoko proiektuen arduraduna* | | |

1. **EUSKADI OGP WEBGUNEA**

Proiektuaren webgune berria aurkeztu da: [www.ogp.euskadi.eus](http://www.ogp.euskadi.eus/hasiera/). Azaldu denez, prozesuaren trazabilitatea bermatu da, hau da, faseak azaldu dira eta lanen bertsioak agirien artean sartu dira, azken agiriekin batera. Halaber, hainbat partaidetza maila ahalbidetzeko, partaidetzaren atal bat ere diseinatu da. Apurka-apurka irisgarritasuna sustatzen duten eta ikusizkoak diren elementuak sartu dira (irakurketa erraza, bistaratzeak, sinpletzea...), informazioa ulertzen lagundu eta partaidetza errazteko. Nolanahi ere, webgunea abiaraztea zen lehentasuna, prozesua garden bihurtu eta gizarte zibilaren ekarpenak jasotze aldera (foro ireki birtuala).

Foro Erregularra osatzen duten pertsonei webgunea ikusi eta akats edo hobekuntzen berri emateko eskatu zaie.

1. **ABIAPUNTUKO KONPROMISOEN PROPOSAMENA EGITEA**

Prozesu hau egiteko, idazkaritza teknikoak egindako lan teknikoa hartu da abiapuntutzat. Bertan, hartutako konpromisoak eremu nagusien arabera bildu dira (tresna izaera duten konpromisoak eraldatzaileagoak diren horietan sartuta), eta OGP baldintzak betetzen ez dituzten konpromisoak (zehaztasun nahikoa ez dutelako, neurtu ezin direlako, handizaleak ez direlako eta abar) baztertu egin dira.

Horretarako, konpromisoen lehen balorazioa egin da, OGPren irizpideei jarraikiz. Balorazio horretan, ekimen bakoitzaren eremua eta konpromisoen arteko loturak jaso dira (ikusi *Argitaratu beharreko konpromiso-proposamenen azterketa*).

**ABIAPUNTUA**

Foro Erregularreko kideei jakinarazi zaienez, **guztira 41 konpromiso** jaso dira:horietatik 17 gizarte zibilak igorriak eta 24 administrazioek igorriak. Halaber, konpromiso horiek gobernu irekiaren ardatz / eremuen arabera banatu dira. Honela, hain zuzen ere:

|  |  |  |  |
| --- | --- | --- | --- |
|  | **Konpromisoak**  **GIZARTE ZIBILA** | **Konpromisoak ADMINISTRAZIOAK** | **GUZTIRA** |
| Kontuak ematea | 2 | 3 | 5 |
| Herritarren parte-hartzea | 13 | 6 | 19 |
| Gizarte-berrikuntza | 2 |  | 2 |
| Osotasuna |  | 4 | 4 |
| Gardentasuna |  | 3 | 3 |
| Open data |  | 4 | 4 |
| Administrazio elektronikoa |  | 2 | 2 |
| Kalitatea |  | 1 | 1 |
| Herritarrei arreta emateko zerbitzuak |  | 1 | 1 |
| **GUZTIRA** | 17 | 24 | 41 |

Banaketa hori kontuan hartuta, eta proposatutako konpromisoak aztertu ondoren, **konpromisoak 8 eremu nagusitan aurkeztu dira, Foro Erregularrean eztabaidatu daitezen**:

**Kontuan hartuta 8 eremu horiek eta balorazio teknikoaren agiria** (ikusi *Argitaratu beharreko konpromiso-proposamenen azterketa*), **konpromiso-eremu horiek aurkeztu eta eztabaidatu dira, Foro Erregularrak baloratu ditzan** (lehentasun berria emanez) eta horiek gauzatzeko **erakundeen lidergotza zehatz dezan:**

**ABIAPUNTUKO KONPROMISOEN PROPOSAMENA AURKEZTU ETA EZTABAIDATZEA**

Lehenik eta behin, Foro Erregularra osatzen duten pertsonen ustez **interesgarrienak** (eraldatzaileak izateagatik, erakundeartean pizten duten interesagatik eta abar) **eta egingarrienak** (lidergotza-gaitasunagatik, bi urtetan betetzeko aukeragatik) **diren 6 konpromisoak aurkeztu dira:**

* Kontuak ematea
* Open data Euskadi
* Partaidetzarako iLab
* Open eskola
* Gizarte-zerbitzuetako erabiltzaileen parte-hartzea (ñabardura batzuk sartuta, duen konplexutasunagatik, erakundeen artean oso banatuta dagoen eskumena delako eta bi urteko epean betetzea zaila izan daitekeelako)
* Osotasuna

**Kontuak ematea:** agintaritza-planeko kontuak emateko eredu komun bat sortzea.

Lotutako konpromisoak: 9, 19, 23, 27[[1]](#footnote-1)

Konpromiso-mota: konpromiso bertikala, administrazio guztiek gauzatu beharrekoa.

Konpromisoaren aurkezpena:

Konpromiso hau aglutinatzailea izan liteke, eta, beraz, bertan zehaztu litezke, agintaritza-planaren inguruan, kontuak emateko eredu komun batean lortu nahi diren ezaugarriak. Halaber, eskalatan adieraz liteke (oraindik hasi ez diren horientzat), eta, beraz, mailak ezarri, OGPk berak egiten duen bezala: oinarrizko estandarrak eta estandar aurreratuak. Kontuak emateko ereduak ezarriz gero, hausnartu egin beharko dugu antolakuntza-ereduari, egitura-ereduari, jarraipen-ereduari eta abarri buruz, erronka horiei erantzun dakien, eta, gainera, bi maila horiek bete daitezen.

Kontuak emateko eskatzen dute herritarrek, seguru aski administrazioak ez duelako behar hori era uniformean ase.

Foro Erregularraren ekarpenak:

Kontuak emateko, gizartean ikusgarritasuna eta ikuskaritza bermatzea ezinbestekoa da. Komunikabide tradizionalen oztopoak hautsi behar dira, eta benetan elkarrizketa ahalbidetzen duten eta lotura berriak ezartzen dituzten ereduak proposatu, herritarrak arduradun politikoekin harremanetan egon daitezen. Horretarako, kontuak emateko ardura, erantzukizun politikoa duen pertsonaren figuraz gain, erakunde osoak hartu eta txertatu behar du (horri egiten dio dei, hain zuzen ere, kontu-emateak).

Kontuak emateko herritarren beharrizanetan oinarritzen den eredua hurbila eta sentikorra izan behar da. Arreta-kodea argi izan behar du.

Foro Erregularraren balorazioa:

Konpromiso interesgarria dela uste da. Izan ere, administrazio guztiak inplikatzen ditu, eta herritarren eskariei hobeto erantzungo dien eredu komun bat garatzea du xede. Nolanahi ere, konpromisoaren irismena (bi urterako proposamena egin da) eta ezaugarriak zehaztu beharko dira, egindako proposamenak konpromisoetan zein neurritara arte txertatu daitezkeen aztertzeko.

Lidergotza-proposamena: Eusko Jaurlaritza – Lehendakaritza.

**Open data:** agintaritza-planeko kontuak emateko eredu komun bat sortzea.

Lotutako konpromisoak: 8, 18 eta 21[[2]](#footnote-2)

Konpromiso-mota: konpromiso bertikala, balio erantsi handiagoa sortu nahi baitu, gehien eskatzen diren datuak erakunde artean irekiz.

Konpromisoaren aurkezpena:

Euskadin berrerabiltzaileen taldeak eskatu dituen datu-multzoak identifikatzea, eta datu horiek EAEko administrazioek normalizatu eta lotzea da konpromiso honen helburua, hartara zerbitzu berriak garatu daitezen.

Lehen erronka honako hau litzateke: guztion artean mapatzea zein informazio dugun, eta zein balio duen, batez ere agente berrerabiltzaileentzat. Horretarako, open data estrategia eraldatu beharko litzateke, eta datuei erabileraren eta eskariaren araberako lehentasuna eman (orain arte, irekitzeko “errazenak” diren datuak zabaldu dira).

Foro Erregularraren ekarpenak:

Administrazioek, legez, datu multzoak ireki behar dituzte. Horretarako, inbertsio publikoa egin behar da, eta, beraz, beharrezkoa da inbertsio horrek herritarrei itzultzen dizkien onurak hedatzea: bai herritarrek zuzenean erabiltzen dituztenean (adibidez, partaidetza errazten duten datuak eskuratzean), bai datuen berrerabiltzaileek egiten duten erabilerak herritarren artean etekinak itzultzen dituenean. Eskariaren arabera irekitzen badira datuak, gainera, datu horietatik zein aplikazio sortzen diren aztertu ahalko da, eta garapen publikoak sortzeko aukera baloratu.

Foro Erregularraren balorazioa:

Berariaz baloratu dira bai ekimenaren izaera eraldatzailea (eskarian oinarrituta lan egiteko aukera), bai erakunde artean lantzeak eragiten duen balio erantsia (datu multzoek balio gehiago ematen diote irekiera komunarekin). Halaber, lankidetza-sare berriak ezartzeko balioko luke. Horretarako, hedapen-lan handia egin beharko da.

Lidergotza-proposamena: Eusko Jaurlaritza - DACIMA.

Bizkaiko Foru Aldundiak zuzenean parte hartzeko interesa adierazi du.

**Herritarren parte-hartzerako iLab:** Herritarren partaidetzaren gaineko berrikuntza publikoko laborategia sortzea EAErako.

Lotutako konpromisoak: 4, 10, 15, 24, 26, 30, 31, 32, 33, 34, 36, 39[[3]](#footnote-3)

Konpromiso-mota: konpromiso bertikala diseinuari dagokionez (lankidetzan eta erakundeartean jorratua), baina testak eta pilotatze-probak ez dira administrazio guztietan egingo.

Konpromisoaren aurkezpena:

Euskadiko herritarren partaidetza erreferentean berrikuntza publikoa sustatzeko foro egonkorra eratzea, EAEko administrazio guztientzat, eta erakundeen esparruan gobernantza-eredu eta -tresna berrien esperimentazioa bultzatuko duen sare hiritarra sortzea.

Foro Erregularraren ekarpenak:

Kate, tresna, metodologia, hizkuntza (errazagoa)... berriak esperimentatu eta probatzeko foro berri bati esker, partaidetzaren ereduak ezarri eta erabilera eraginkorragoa sustatu liteke (itxaropen faltsuak sortu gabe, herritarren itxaropenei hobeto erantzunez, baliabide publikoak eraginkortasunez erabiliz eta abar).

Foro Erregularraren balorazioa:

Ekintza Planaren filosofiarekin bat egiten duen eta handizalea den helburua da esperimentazio publikoa sustatzea. Beharrezkoa izango da konpromiso honen irismena ondo mugatzea, bere baitan herritarrek proposatutako konpromiso ugari batzen baitira.

Proposatutako lidergotza: Eusko Jaurlaritza - DACIMA eta Innobasque.

Zuzenean parte hartzeko interesa dutenak: Gipuzkoako Foru Aldundia – Herritarren Partaidetzarako Zuzendaritza.

**Open Eskola eta herritarren parte-hartzerako laborategiak:** parte hartzen ikastea.

Lotutako konpromisoak: 3, 10, 26, 32, 36[[4]](#footnote-4)

Konpromiso-mota: konpromiso bertikala, *open Eskola* lurralde / hiri batean diseinatu eta martxan jartzeko.

Konpromisoaren aurkezpena:

Konpromiso honen helburua da erakundeetako agenteen eta hiritarren lankidetzarako gaitasunak garatu eta parte hartzen ikastea: open eskola. Horrez gain, herritarren laborategiak garatu litezke, hiri / lurralde baten etorkizuneko proiektu, erronka eta aukeren gainean hausnartu eta eztabaidatzeko espazio ireki gisa.

Foro Erregularraren ekarpenak:

Azken urteetan, partaidetza agenda politikoaren erdigunean kokatu da, baina beti ez da kalitate handiagoa edo eraginkortasun gehiago bermatu. Frustrazioa sortu da, eta kopuruari eman zaio lehentasuna, kalitateari ordez. Hau da, partaidetza-prozesuak ez dira beste tresna batzuekin osatu. Halaber, herritarrek (herritar antolatuek eta ez-antolatuek) denbora eta baliabideak erabili dituzte foro eta prozesuetan parte hartzeko, nahiz eta beti ez diren erabilgarriak izan, edo ez dieten xede egokiari erantzun.

Horrenbestez, open eskola, parte hartzeko gaitasun eta eskumenak garatzeko espazio bat denez, erantzun eraginkorra izan daiteke hobeto parte hartzen ikasteko edo/eta orain arte praktikatu ez den beste era batean parte hartzeko.

Foro Erregularraren balorazioa:

Proposamen interesgarria da, eta goian adierazitakoa betetzeaz gain, parte hartzeko oztopoak edo zailtasunak dituzten kolektiboen partaidetza sustatu dezake. Bi urterako ekintza-plan baterako hobe da open eskola jorratzea, herritarren laborategiak bainoago (hau da, irismena mugatzea, xedeak lortzeko modukoak izan daitezen). Era berean, beharrezkoa izango da eskumenen garapen-esparrua (eremu formala eta informala) mugatzea, baloratzeko ea beharrezkoa den ikastetxeak inplikatzea (“saturazioa” dagoela aipatu da, eta, beraz, hobe litzateke hortik ez hastea).

Proposatutako lidergotza: Gasteizko Udala eta Arabako Foru Aldundia.

Zuzenean parte hartzeko interesa duena: Bilboko Udala.

**Gizarte Zerbitzuetako erabiltzaileen parte-hartzea.**

Lotutako konpromisoak: 3[[5]](#footnote-5)

Konpromiso-mota: bertikala, Foro Erregularrean dauden erakunde guztiak inplikatuta, eta, zeharkakoa, beharrezkoa bailitzateke erakunde bakoitzean eremu honen gaineko (gizarte-zerbitzuen gaineko) eskumena duten zuzendaritza eta taldeak batzea.

Konpromisoaren aurkezpena:

Konpromiso honen bidez, Gizarte Zerbitzuen Euskal Sistema erabiltzen duten pertsonen partaidetza sustatu nahi da. Horretarako, Gizarte Zerbitzuen Euskal Sisteman norabide biko komunikabidea ezarri behar da, hau da, erabiltzaileen eta administrazioaren artekoa, kontuak emateko eta gai publikoetan erabakiak batera hartzeko erraztasunak jartze aldera. Hau da, Gizarte Zerbitzuen Euskal Sistemako prestazio eta zerbitzuei buruzko informazioa eskuragarri jarri eta erraz ulertzeko bidean aurrera egin beharko litzateke, eta Gizarte Zerbitzuen Euskal Sisteman neurriak hartu beharko lirateke, partaidetza benetakoa eta eraginkorra izan dadin.

Foro Erregularraren ekarpenak:

Tradizioa duten eta errotuta dauden babes-sistemak daude (osasuna, hezkuntza...), baina gizarte-zerbitzuak etengabe berrikusten dira. Halaber, zerbitzuak oso zatituta daude (eskumenak daude bereziki zatituta), eta, beraz, zaila da erabiltzaileek sistema ulertzea (erabiltzaileen profila askotarikoa da) eta, gainera, eskubideak lurralde bakoitzeko ereduaren edo “zigiluaren” arabera garatzen dira (osagarria). Konpromiso hau lehen urratsa izan daiteke erakundearteko zerbitzuen katalogoa garatzeko, gizarte-zerbitzuetatik hasita (erabiltzaileek asko eskatzen dituzte).

Foro Erregularraren balorazioa:

Konpromiso honek eragin handia dauka eta oso eraldatzailea da, baina garatzeko konplexua da. Erantzuna ematen duen solaskidea ez da bakarra, eta lurraldearen arabera desberdina izaten da arreta-eredua (azken hiru legeetan, lurraldea geruzatan banatzearen alde egin da). Ondorioz, bi urtetan erantzun ezingo ditugun itxaropenak sortzeko arriskua dago.

Halaber, OGPren Ekintza Planaren esparrua beharbada ez da espaziorik onena konpromiso hori garatzeko, baina honako urrats hauek emango dira, konpromisoa hedatu daitekeen aztertzeko:

* Eremu honen gaineko eskumena duten zuzendaritzetara batzeko barne-bideragarritasuna (erakunde partaide bakoitzarena) aztertzea.
* Konpromisoaren lidergotza-konpromisoa eskuratzea Eusko Jaurlaritzako Enpleguko eta Gizarte Politiketako Sailaren eskutik, baldin eta gainerako erakundeen konpromisoa gauzatzen bada.

Baldintza horiek betetzen ez badira, konpromisoa garatu liteke:

* Dauden eta EAEko administrazio guztien partaidetza duten partaidetza-foro erregularretakoren batera bideratuta (adibidez, tokiko politika publikoen euskal kontseilura).
* Herritarren parte-hartzerako iLab laborategiaren pilotu gisa sartuta (baldintzak sortu eta diseinatzeko fasea, ondoren bigarren ekintza plan batean hedatu dadin). Hori litzateke aukerarik onena, baldin eta foro irekian arrakastaz beteko balira proposatutako beste 5 konpromisoak.

**Osotasuna:** EAEko administrazio guztietan komuna den osotasun-sistema garatzea

Lotutako konpromisoak:11, 22, 29[[6]](#footnote-6)

Konpromiso-mota:konpromiso bertikala, EAEko administrazio guztiak inplikatzen dituena.

Konpromisoaren aurkezpena:

Gai honek, itxuraz, kezka handiagoa sortzen du administrazioen artean, herritarren artean baino. Hala ere, beharrezkoa da sistema komun bat eraikitzea, eredu desberdinetan gauzatu ahalko dena. Berariaz adostu beharko litzateke nola jorratu behar dugun osotasuna Euskadin prebentzioan, trebakuntzan eta bestelako aldagaietan oinarrituta. Hala, printzipio komunak ezartzea izango litzateke lehentasuna, tresnak bateratu beharra bainoago. Halaber, oinarrizko estandar bat eta estandar aurreratu bat garatu beharko lirateke, eta tresnen katalogoa definitu.

Foro Erregularraren ekarpenak:

Hausnartu beharra dago sistema, bloke berriekin, zein puntura arte ari den bihurtzen konplexu, herritarrek jakin gabe (hau da, erabiltzen ez diren “tresna askoren unibertso paralelo” bat sortuta). Era berean, geroz eta gehiago baliatzen da informazio-eskubidea (kezkatzen gaituzten gaiei buruzko galderak egiten dira), eta horrek lagundu egiten duela ulertzen ari gara (kontua ez da soilik kontsultak neurtzea; gardentasun aktiboak, osotasunari erreparatuta, "presioa” gehitzen dio erakundeari).

Foro Erregularraren balorazioa:

Seguru asko, konpromiso-hori hau Ekintza Planean sartzea beharrezkoa da osotasunaren gaineko ikuspegi positiboa eraikitzeko; hura ez sartzea modu negatiboan interpretatu liteke. Halaber, positiboa da erakundearteko ekintza-planaren esparruan ikuspegiak eta irizpideak bateratuko dituzten sistemak sakontzea.

Proposatutako lidergotza: Gipuzkoako Foru Aldundia – Modernizazioaren, Zerbitzuen eta Informazioaren Gizarterako Sistemen zuzendaria.

Zuzenean parte hartzeko interesa duena: Arabako Foru Aldundia.

Azkenik, **proposamen-fase honetan baztertu diren beste bi konpromiso-taldeak jorratu dira:**

* **Euskal Autonomia Erkidegoko administrazio publikoek eskainitako zerbitzuen katalogoa**: izaera eraldatzailea duen konpromisoa da, herritarren karpeta baino lehenagokoa, baina ezin da bi urtetan egin.
* **Erosketa publiko berritzailea**: pilotu baten bidez herritarren partaidetza bideratzea eta zerbitzu publiko bihurtzea izango litzateke konpromisoaren helburua. Proiektu batzuek erakundeen laguntza behar dute bolumen eta eskala egokia lortzeko, babes publikorik gabe ezingo bailirateke garatu. Interesgarria den arren, proposatutako gainerako konpromisoek irismena handiagoa eta erakundeartean proiekzio altuagoa dutela baloratu da.

Azkenik, **idazkaritza teknikoak labur aztertu ditu aurretik baztertu dira konpromisoak** (hau da, 8 eztabaidagai nagusi hauetan sartu ez direnak):

* Kudeaketa aurreraturako elkarrizketa zibila – dagoeneko Eusko Jaurlaritzan eta Bizkaiko Foru Aldundian martxan dagoen proiektua da. Emaitza onak izaten ari da, eta, ondorioz, partaidetza formala berrikusteko urratsak martxan diren honetan, eredu hori hedatzea litzateke proposamena.
* Gardentasunaren gainekoak – gardentasun-elementuak, sektore publikoko publizitate aktiboaren sistema komuna... administrazioek egin behar dituzten baina erronkatzat jotzen ez diren zereginak dira.
* Administrazio elektronikoaren gainekoak, zerbitzuak digital bihurtzeko prozedurekin lotuta – identifikatu eta sartzeko sarbide-sistema homogeneoa garatzea, herritarren karpeta kudeatzea... Proposamen handizaleak dira, baina ezin dira bi urteko epean burutu.
* Kalitatea – gobernantzaren gaineko zigilu europarra: Eudel gidatzen ari den eta nolanahi ere egingo den proiektua da; ondorioz, beste konpromiso batzuk lehenestea erabaki da.

**FORO IREKIAN EZTABAIDATU BEHARREKO ABIAPUNTUKO KONPROMISOEN PROPOSAMENA**

**Foro Erregularrak proposatuta Foro Irekian eztabaidatuko diren abiapuntuko konpromisoak aurkeztu dira, laburbilduta.** Konpromiso horiek foroa ospatu arte herritarren eskutik jasotzen diren proposamenekin osatu eta aberastu ahalko dira.

1. **HURRENGO ZEREGIN ETA GERTAERA GARRANTZITSUAK**

**FORO IREKIA – uztailak 2, Artxibo Historikoa (Bilbo)**

**Xedea:**

* Konpromisoen kontzeptua eta irismena aldatzea
* Konpromisoak eraginkortasunez hedatzeko eragile kritikoak zehazten hastea

**Foro Irekiaren edukiak:**

* Foro Irekira iristeko prozesua azaltzea – zertarako
  + Egoeraren diagnostikoa
  + Konpromisoak: zelan egin diren eta zelan zehaztu den abiapuntuko proposamena
* Partaidetza-saioa – agente adituren batek dinamizatua

*Bilera gehienez ere 3 ordukoa izango da (10:00etatik 13:00etara)*

**Foro Erregularraren partaidetza:**

* Konpromisoen lider izango diren erakundeek konpromiso hori eztabaidatuko den taldeetan parte hartuko dutela bermatzea.
* Garrantzitsua da, halaber, administrazioetako teknikariak bertaratzea, herritarrei entzun eta horiekin hitz egiteko.

Foro Irekian parte hartzeko gonbidapena:

* Idazkaritza teknikoak gonbidapen-eredu bat egingo du, Foro Erregularreko pertsona edo erakundeek beren sareak gonbida ditzaten, zuzenean
* Inskripzioak idazkaritza teknikoan kudeatuko dira
* Inskribatzen diren pertsonei zein konpromiso zehatzetan aritu nahi duten adierazteko eskatuko zaie
* Gonbidapenarekin batera, webgunerako lotura bat sartuko da, testuinguruaren berri emango duena

**HURRENGO URRATSAK**

1. Idazkaritza teknikoak Foro Erregularrean eztabaidatuko diren konpromisoen proposamena idatziko du, aurretiaz, Foro Erregularrak egiazta dezan.
2. Idazkaritza Teknikoak Foro Irekira gonbidatzeko eredu bat egingo du, Foru Erregularreko pertsona edo erakundeek heda dezaten. Halaber, sare sozialen bidez hedatuko den gonbidapen-eredua egingo da.
3. Komunikazio-estrategia: Foro Erregularreko pertsonek [OGPEuskadi@euskadi.eus](mailto:OGPEuskadi@euskadi.eus) helbidera bidaliko dituzte beren sare sozialetako profilak, Foro Irekiaren ekitaldiari (edo OGP Euskadiren gaineko beste albiste edo ekitaldi ireki batzuei) publizitatea ematean horiek aipa ditzagun, Irekia atariko profilen bidez, jarraipena egiteko, partekatzeko, twitter bidez zabaltzeko, gogokoen artean jartzeko...erraztasunak emate aldera.

1. Ikusi *Argitaratu beharreko konpromiso-proposamenen azterketa* [↑](#footnote-ref-1)
2. Ikusi *Argitaratu beharreko konpromiso-proposamenen azterketa* [↑](#footnote-ref-2)
3. Ikusi *Argitaratu beharreko konpromiso-proposamenen azterketa* [↑](#footnote-ref-3)
4. Ikusi *Argitaratu beharreko konpromiso-proposamenen azterketa* [↑](#footnote-ref-4)
5. Ikusi *Argitaratu beharreko konpromiso-proposamenen azterketa* [↑](#footnote-ref-5)
6. Ikusi *Argitaratu beharreko konpromiso-proposamenen azterketa* [↑](#footnote-ref-6)